SKRIFTLIG FORESPØRGSEL P-0262/00

af Olivier Dupuis (TDI) til Kommissionen

(2. februar 2000)

Om: Olaf

Kan Kommissionen oplyse, hvilke krav der stilles til personale, der ansættes ved Olaf, og hvilke garantier der forlanges angående personalets uafhængighed og moralske og professionelle kvalifikationer?

Kan Kommissionen, såfremt de af interne informanter fremsatte beskyldninger viser sig at være falske, oplyse, hvilke foranstaltninger den vil træffe over for disse personer, samt hvilken oprejsning der vil blive ydet de bagtalte personer? Skal en tjenestemand, der udsættes for beskyldninger, efter Kommissionens opfattelse selv føre sit eget forsvar, eller er det tvært imod Kommissionens opgave at træffe de nødvendige foranstaltninger til forsvar af den bagtalte person og at iværksætte de relevante procedurer over for bagtalelsernes ophavsmand?

Kan Kommissionen desuden oplyse, om ansættelse ved Olaf og opstilling til et fagforeningsorgan efter dens opfattelse er foreneligt?

Svar afgivet på Kommissionens vegne af Neil Kinnock

(15. marts 2000)

I Kommissionens afgørelse 1999/352/EF, EKSF, Euratom af 28. april 1999 om oprettelse af Det Europæiske Kontor for Bekæmpelse af Svig (Olaf)(1) fastsættes det i artikel 6, at kontorets direktør med hensyn til personalet udøver de beføjelser, som af vedtægten for tjenestemænd i De Europæiske Fællesskaber er tillagt ansættelsesmyndigheden og af ansættelsesvilkårene for de øvrige ansatte i Fællesskaberne er tillagt den myndighed, der er bemyndiget til at indgå ansættelsesaftaler. Olaf's direktør er således ansvarlig for ansættelsen af kontorets personale.

Olaf's personale er omfattet af tjenestemandsvedtægten og ansættelsesvilkårene for de øvrige ansatte. Tjenestemændene i Olaf er bundet af forpligtelserne i disse bestemmelser. Det er bl.a. et krav, at de i deres tjeneste og adfærd udelukkende lader sig lede af Fællesskabernes interesse.

Kriterierne for ansættelse af personale, som er fastsat i artikel 28 i tjenestemandsvedtægten og i artikel 12, stk. 2, og artikel 55 i ansættelsesvilkårene for de øvrige ansatte, indeholder de betingelser, som tjenestemænd og øvrige ansatte skal opfylde for at blive ansat. Herudover fastsættes det i artikel 27 i tjenestemandsvedtægten, at det ved ansættelse skal tilstræbes, at institutionen sikres medarbejdere, der opfylder de højeste krav til kvalifikationer, indsats og integritet. Det er herefter op til Olaf at finde ud af, hvordan det bedst sikres, at personalet har en profil, der svarer til beskaffenheden af de opgaver, der skal udføres.

Ifølge artikel 24 i tjenestemandsvedtægten har Fællesskaberne pligt til at yde deres tjenestemænd bistand, især ved retsforfølgning mod personer, der har fremsat trusler, krænkelser, injurier eller ærerørige beskyldninger rettet mod tjenestemanden på baggrund af hans stilling eller hverv. Det fastsættes endvidere i artikel 24, at Fællesskaberne yder erstatning for det tab, som tjenestemanden er blevet påført, i det omfang han/hun ikke har fremkaldt det forsætligt eller ved grov uagtsomhed, og i det omfang han/hun ikke kan opnå erstatning fra den skadevoldende person. Bistanden kan have forskellig form, og det er den pågældende institution, der skal vælge, hvilke midler eller foranstaltninger der skal tages i anvendelse, når først hændelsesforløbet er blevet fastlagt. Disse midler/foranstaltninger skal stå i forhold til hændelserne.

I tilfælde hvor det er bevist, at en tjenestemand eller øvrig ansat har overtrådt bestemmelserne i vedtægten, kan der indledes en disciplinærsag.

I artikel 14 i Europa-Parlamentets og Rådets forordning (EF) nr. 1073/1999 af 25. maj 1999 om undersøgelser, der foretages af Det Europæiske Kontor for Bekæmpelse af Svig (Olaf)1, og i artikel 14 i Rådets forordning (Euratom) nr. 1074/1999 af 25. maj 19991 fastsættes det, at i afventning af en ændring af vedtægten for tjenestemænd i De Europæiske Fællesskaber og ansættelsesvilkårene for de øvrige ansatte i disse Fællesskaber kan enhver tjenestemand eller anden ansat i De Europæiske Fællesskaber på betingelserne i artikel 90, stk. 2, i vedtægten over for kontorets direktør indbringe en klage over en akt, der indeholder et klagepunkt imod ham, og som kontoret har udstedt i forbindelse med en intern undersøgelse.

I overensstemmelse med artikel 24a i tjenestemandsvedtægten har tjenestemændene foreningsfrihed. De kan især være medlemmer af fagforeninger eller andre faglige sammenslutninger af EU-tjenestemænd. Artikel 24a gælder også for de øvrige ansatte, som er omfattet af vedtægten. Eftersom de ansatte i Olaf er omfattet af vedtægten, har de samme rettigheder som alle andre tjenestemænd og ansatte ved Fællesskaberne.

(1) EFT L 136 af 31.5.1999.